Anno Domini millesimo trecentesimo quinto statuta sunt haec apud Cistercium tempore Capituli generalis. 1.  In primis, ut via malivolis praecludatur, sic duxit generale Capitulum statuendum ut quaecumque personae Ordinis, monachus, monialis vel conversus adire Capitulum generale, patres abbates vel superiores potentes, aut quoscumque alios praesumpserint, abbates proprios vel abbatissas scripto, verbo vel modo quolibet alio diffamantes, seu contra praedictos abbates vel abbatissas litteras diffamatorias miserint vel tulerint, omni occasione postposita, carceri mancipentur ; praecipitque Capitulum generale abbatibus ac personis Ordinis universi, in virtute sanctae obedientiae, quatinus si quam talem personam Ordinis invenerint, in expensis proprii abbatis carceri mancipari faciant indilate, et referatur ista diffinitio ad praeterita pariter et futura. 2.  Item, cum ob defectum currentis monetae res venales sint solito cariores, praecipit Capitulum generale quod scolares, qui ad Tholosae et Montispessulani studium sunt mittendi, solvant per annum integrum 10 libras parvorum turonensium antiquorum, sicut ante mutationem monetae fieri consuevit. 3.  Item, contributionem faciendam pro solvendis annuis pensionibus domini cardinalis et debitis iam contractis pro libertatibus Ordinis defendendis necnon pro visitatione summi Pontificis, domino Cistercii et quatuor primis abbatibus committit generale Capitulum in plenaria Ordinis potestate, praecipiens insuper abbatibus Ordinis universi, quatinus summas sibi impositas, patribus abbatibus solvant in locis et terminis sibi assignatis alioquin statim pro depositis habeantur. 4.  Item, cum ad aliorum debeat transire profectum quod singulariter pluribus est concessum, Capitulum generale ordinat et diffinit ut abbates, qui a Capitulo generali per tempus determinatum a susceptione hospitum absolvuntur, tempore quo dicta utuntur gratia, recipiendi novitios, aut monachos emittendi, nisi gravis necessitas aut enormis casus, prout in diffinitionibus continetur, emerserit, libera careant facultate. 5.  Item, petitionem pro illustri quondam rege Bohemiae oblatam sic exaudit Capitulum generale, ordinatque, statuit ut in omnibus abbatiis regnorum Alemaniae, Ungariae et Bohemiae pro ipsius anima plenarium fiat servitium, et sit particeps omnium bonorum quae de cetero fient in singulis domibus Ordinis universi. 6.  Item, petitio abbatis de Sancta Cruce in Austria qui petit pro duobus filiis suis abbatibus de Zwetel et Campililiorum, qui remanserunt in medio viae graviter infirmati, ut ad ipsum Capitulum generale venisse reputentur, exauditur. 7.  Item, petitio eiusdem abbatis de Sancta Cruce, ut possit remanere uno anno a Capitulo generali cum quinque filiis suis abbatibus, exauditur. 8.  Item, petitio reginae Ungariae, quae petit habere capellaniam perpetuam in Zwetel, dummodo conventus consenserit, exauditur. 9.  Item, petitio cuiusdam nobilis viri de Celking qui petit habere missam quotidianam in Paumgartenberg, exauditur. 10.  Abbatia de Stolp[a], Ordinis sancti Benedicti in Pomerania, Ordini incorporetur et sit filia de Porta. Abbates de Dunamunde et de Valcana amodo sint filii de Stolp. 